ANAN มั่นใจยอดขายตามเป้า พร้อมคาดรายได้ปีนี้โตราว 1.14 หมื่นลบ.
ANAN มั่นใจยอดขายปีนี้ตามเป้าหลัง H1 ทำได้กว่า 1.25 หมื่นลบ.โวตุนงานในมือแล้วกว่า 3.4 หมื่นลบ.พร้อมคาดรายได้ปีนี้ตามเป้าที่ 1.14 หมื่นลบ.
5 ส.ค. 2558

นายชานนท์ เรืองกฤตยา ประธานเจ้าหน้าที่บริหารและกรรมการผู้จัดการใหญ่ บริษัท อนันดา ดีเวลลอปเม้นท์ จำกัด (มหาชน) หรือ  ANAN เปิดเผยว่า สำหรับภาวะอสังหาริมทรัพย์กรุงเทพฯในช่วงที่ผ่านมาสามารถฟื้นตัวขึ้นได้ค่อนข้างดี ส่งผลให้ช่วงครึ่งปีหลังของปี 58 จะมีทิศทางที่ดีขึ้น
ประกอบกับปัจจัยสำคัญต่างๆที่ช่วยพยุงตลาดอสังหาริทรัพย์ไว้ คือ การมีอุปสงค์และอุปทานในตลาดที่สมดุลค่อนข้างดีและสถานการณ์ทางการเมืองกลับมามีเสถียรภาพมากขึ้น แต่อย่างไรก็ตามการแข่งขันในช่วงครึ่งปีหลังจะมีความรุนแรงมากขึ้น เนื่องจากผู้ประกอบการหลายรายเปิดโครการใหม่เป็นจำนวนมากในครึ่งปีหลัง
โดยในครึ่งปีแรกของปี 58 บริษัทสามารถทำยอดขายได้แล้วกว่า 1.25 หมื่นล้านบาท เพิ่มขึ้น 227% จากช่วงเดียวกันของปีก่อน ส่งผลให้มั่นใจว่ายอดขายปีนี้จะเป็นไปตามเป้าหมายที่ตั้งไว้ 2.55 หมื่นล้านบาท
ขณะเดียวกันในครึ่งปีหลังบริษัทเตรียมเปิดอีก 7 โครงการใหม่ ซึ่งรวมถึงโครงการร่วมทุนด้วย โดยมีมูลค่าโครงการรวม 2.03 หมื่นล้านบาท ซึ่งเป็นโครงการคอนโดมิเนียมทั้งหมด แบ่งเป็น การเปิดตัวโครงการคอนโดมิเนียมใหม่ 4 โครงการ ในไตรมาส 3/58 มูลค่า 1.1 หมื่นล้านบาท
รวมถึงเปิดโครงการคอนโดมิเนียมใหม่ในไตรมาส 4/58 จำนวน 3 โครงการ มูลค่า 9.23 พันล้านบาท โดยช่วงครึ่งปีแรกบริษัทได้เปิดโครงการใหม่ไปแล้ว 6 โครงการ มูลค่ารวม 1.55 หมื่นล้านบาท ทำให้ทั้งปีนี้บริษัทจะเปิดโครงการใหม่ทั้งหมด 13 โครงการ มูลค่ารวม 3.58 หมื่นล้านบาท ขณะที่มีมูลค่าโครงการเหลือขาย ณ สิ้น 30 มิ.ย. 58 อยู่ที่ 1.97 หมื่นล้านบาท
ส่วนมูลค่ายอดขายรอโอน (Backlog) ในครึ่งปีแรกอยู่ที่มากกว่า 3.4 หมื่นล้านบาท จากโครงการทั้งแนวราบและคอนโดมิเนียม ซึ่งส่วนใหญ่จะทยอยรับรู้รายได้ในปี 59-60 และบางส่วนจะรับรู้ต่อเนื่องในปี 61 ขณะที่ในช่วงครึ่งปีหลังจะทยอยโอนโครงการอีก 7-8 พันล้านบาท
ทั้งนี้ บริษัทมั่นใจว่ารายได้ในปีนี้จะทำได้ตามเป้าหมายที่ 1.14 หมื่นล้านบาท เพิ่มขึ้นจากปีก่อนที่มีรายได้อยู่ที่ 1.05 หมื่นล้านบาท ด้านงบซื้อที่ดินที่ตั้งไว้ 1 หมื่นล้านบาท ในปีนี้ ปัจจุบันได้ใช้ไปแล้ว 6-7 พันล้านบาท
 